江源
将进酒
将进酒，旨且多。劝君且停酌，挽首听我歌。古人造旨酒，供祭浑无他。燕客取合欢，养老怡天和。百拜酒三行，宾主两可嘉。威仪信不忒，言语无喧哗。如何沉冥徒，纵饮生过差。将进酒，旨且有。饮兮不可过乐，焉不可久。久乐则生悲，过饮动得咎。毋愆尔威仪，毋乱尔豆笾。执法在吾傍，御史在吾后。酒诰禁沈湎，卫武悔饮酒。君不见昏酣阮步兵，弃蔑礼法何足称。又不见嗜酒李谪仙，沉身采石覆可怜。劝君反复思，听我丁宁辞。古人询刍荛，勿谓余言欺。